
. Psichologijos dalyku siekiama padėti mokiniams pasirinkti tolesnį gyvenimo kelią, būti pasiruošus pokyčiams ir iššūkiams, įgyti svarbaus asmeninio patyrimo, skatinti vidinį aktyvumą, kaip suteikiantį kryptį asmenybės raidai, ir išorinį aktyvumą, kaip ugdantį saviraišką, socialinius gebėjimus bei tarpasmeninius ryšius. Psichologijos dalyko programoje gilinamasi į savęs pažinimo, bendravimo bei sudėtingų psichologinių situacijų prevencijos problemas. Mokiniai, tyrinėdami pažinimo procesus, asmenybės savybes, komunikacinius procesus ugdosi savęs tobulinimo, socialinių ryšių palaikymo nuostatas, gebėjimą spręsti savo asmenines psichologines problemas.
. Psichologijos dalyko paskirtis – supažindinti mokinius su pagrindinėmis psichologijos mokslo sritimis (pažinimo psichologija, asmenybės psichologija, socialine psichologija), ugdyti mokinių kompetencijas, kurios įgalintų jauną žmogų taikyti psichologijos žinias gyvenime. Psichologijos programa parodo psichologinių žinių praktinio pritaikymo ugdant savo asmenybę ir bendravimo įgūdžius galimybes, ugdo pozityvią nuostatą psichologinės pagalbos atžvilgiu. Pasirenkama psichologijos programa padeda labiau pažinti savo ir kito žmogaus asmenybę, suvokti sociume vykstančius procesus, pasigilinti į tarpasmeninius ryšius. Ugdoma jauno žmogaus gebėjimas tinkamai naudotis savo stiprybėmis, kompensuoti savo trūkumus. Ugdoma pagarba demokratinės visuomenės vertybėms: žmogaus orumui, laisvei, lygybei, tolerancijai. 
. Psichologijos bendrąją programą sudaro: psichologijos ugdymo tikslas ir uždaviniai, dalyku ugdomų kompetencijų raiška, pasiekimų sritys ir pasiekimai, mokymo(si) turinys, pasiekimų vertinimas ir pasiekimų lygių požymių aprašai. Psichologijos dalyko  mokymosi turinys III–IV gimnazijos klasėse yra išdėstytas per dvejus metus. Psichologijos programos turinį sudaro trys tarpusavyje susijusios dalys (C dalis išdėstoma ne kaip atskira, bet kartu su A bei B dalimis). III gimnazijos klasėje per mokslo metus yra skiriamos 36 valandos. Šios dalies paskirtis - suteikti žinių ir įgūdžių, kurie padėtų suvokti žmogaus asmenybę kaip sudėtingą ir nedalomą visumą, skatintų mokinius atskleisti savąjį individualumą, suvokti savo ir  aplinkinių stipriąsias bei silpnąsias savybes, suprasti emocinio pasaulio reikšmę ir sudėtingumą. IV gimnazijos klasėje per mokslo metus yra skiriamos 34 valandos. Šioje dalyje mokiniams suteikiamos žinios leis geriau analizuoti žmonių tarpusavio santykius, taikyti efektyvesnius socialinės sąveikos būdus. Mokiniai suvoks bendravimo socialinėje grupėje ypatumus, išmoks analizuoti konfliktines situacijas ir pasirinkti tinkamą konflikto sprendimo strategiją. Bus atskleista bendrumo svarba saugant psichinę sveikatą. 

. Psichologijos bendrosios programos tikslas – ugdyti savarankišką asmenybę, gebančią kritiškai vertinti ir kūrybiškai panaudoti psichologijos mokslo žinias bei įgūdžius savo asmeniniame gyvenime bei tarpasmeniniuose santykiuose (renkantis savo gyvenimo kelią, sprendžiant problemas, teikiant pagalbą sau bei kitiems). 
. Vidurinio ugdymo uždaviniai. Siekdami psichologijos dalyko ugdymo tikslo mokiniai: 
. supažindinami su psichologijos mokslo žinių pagrindais: kognityviniais ir emociniais procesais, asmenybės savybėmis ir raidos dėsniais, bendravimo dėsningumais;
.  skatinami analizuoti, tyrinėti ir pažinti individualius savo ir kitų žmonių ypatumus, tarpasmeninių santykių dėsningumus, mokosi pagrįsti savo požiūrį į gyvenimo reiškinius psichologijos mokslo argumentais;
. ugdosi nuostatą taikyti psichologijos žinias ir praktinius įgūdžius savo asmenybės tobulinimui, gyvenimo efektyvumo didinimui, problemų sprendimui;
. skatinami rūpintis savo psichine sveikata, suvokti psichohigienos svarbą, pozityviai vertinti psichologinę ir psichoterapinę pagalbą. 

. Įgyvendinant Psichologijos bendrąją programą ugdomos šios kompetencijos: komunikavimo, kultūrinė, kūrybiškumo, pažinimo, pilietiškumo, skaitmeninė, socialinė, emocinė ir sveikos gyvensenos. Jos pateiktos pagal kompetencijos ugdymo intensyvumą Psichologijos bendrąja programa.
. Pažinimo kompetencija.  Suvokia Psichologijos dalyko tikslus ir uždavinius, geba paaiškinti psichologijos mokslo specifiškumą, naudojamus metodus, dėsningumus, ryšį su kitais mokslais. Geba, naudodamas psichologijos žinias, kelti klausimus ir rasti atsakymus apie save ir kitus. Atpažįsta pagrįstą psichologijos dalyko teiginį nuo nepagrįsto, geba argumentuoti. Žino psichologijos mokslo pagrindinius faktus, suvokia ir gali paaiškinti psichologijos žinių suteikiamą naudą. Identifikuoja alternatyvias problemos sprendimo idėjas.
. Socialinė, emocinė ir sveikos gyvensenos kompetencija. Giliau pažįsta savo asmenybę, sieja asmenines savybes su tikslingai iškeltais tikslais tobulėti. Stiprina pasitikėjimą savimi bei savo empatiškumą, toleranciją. Geba apibūdinti ir vertinti savo ir kitų emocijas.  Geba vertinti ir apibūdinti kaip emocijų išraiška gali paveikti kitus žmones. Moka išklausyti kitokią nuomonę, konstruktyviai spręsti kilusius konfliktus. Geba save motyvuoti, įveikti sunkumus, geba išsikelti tikslą, formuoti ir pasiekti tarpinius tikslus, analizuoja ir argumentuotai paaiškina savo sprendimus. Analizuoja ir paaiškina kokią įtaką daro įtampa, atpažįsta dirgiklius ir lanksčiai vertina situaciją. Kritiškai vertina gyvenimo būdo ir aplinkos įtaką sveikatai. Suvokia atsakomybę rūpintis savo psichine sveikata, suvokia psichohigienos svarbą ir pagrindinius principus.
. Komunivimo kompetencija. Taikydamas įgytas žinias apie save geba tikslingai formuoti asmeninį įvaizdį įvairiomis komunikavimo priemonėmis, giliau suvokia komunikacinio proceso dėsningumus, galimas komunikavimo klaidas, tikslingai naudoja komunikavimo kanalus ir priemones. Taiko įvairias strategijas bendraudamas individualiai ir grupėje. Pasiruošęs užmegzti socialinius ir darbo santykius, įgyja tam reikalingų įgūdžių. Analizuoja, interpretuoja ir kritiškai vertina pranešimo patikimumą remdamasis įvairiais šaltiniais.
. Kūrybiškumo kompetencija. Susipažįsta su kūrybinio mąstymo, vaizduotės ypatumais, mechanizmais. Savarankiškai kelia klausimus ir kūrybiškai analizuoja problemas, idėjas, galimybes, būsimus veiksmus apsvarsto iš įvairių pozicijų, prognozuoja, įvertina riziką. Mokiniai ugdosi motyvaciją kūrybiškai interpretuoti socialinę aplinką, nuostatą nuolat keistis, tobulinti savo santykius bendruomenėje, inicijuojant pokyčius ir santykių dinamiką. Neapibrėžtose situacijose, krizinėse ir streso situacijose ieško kūrybinio sprendimo. 
. Pilietiškumo kompetencija. Suvokia pareigą ir darbą bendruomenei ir visuomenei kaip neatskiriamą savo asmenybės komponentą. Analizuoja savo vaidmenį bendruomenės procesuose, suvokia kaip socialinė terpė daro įtaką asmenybės formavimuisi. Analizuoja bendruomenėje kylančias problemas iš psichologijos mokslo pusės, geba tinkamai išreikšti savo poziciją. Suvokia dalyvavimo bendruomenės veikloje svarbą asmenybės augimui. Motyvuojamas dalyvauti nevyriausybinių organizacijų (socialinėse, kultūrinėse), kurios padeda didinti psichologinį atsparumą, veikloje, skatinama savanorystė.
. Kultūrinė kompetencija. Suvokia kultūros, kaip esminio asmens pasaulėvaizdį formuojančio komponento, svarbą, asmenybės formavimąsi kultūriniame (Lietuvos, Europos, pasaulio) kontekste. Geba pažinti save ir esančius šalia, atsižvelgiant į kultūrinį kontekstą. Ugdydamas savęs suvokimą kultūriniame kontekste, mokosi kaip atpažinti kitą, suvokia kaip svarbu žinoti kultūros panašumus ir skirtumus, mokosi išvengti stereotipinio mąstymo, išankstinių nuostatų. Pagrindžia ir kritiškai apmąsto savo ir įvairių kitų kultūrų poveikį elgesiui, patirtį, požiūrius ir įsitikinimus.
. Skaitmeninė kompetencija. Tikslingai naudojant skaitmenines technologijas informacijos paieškai, apdorojimui ir pateikimui, pristatymų ir psichologijos projektų rengimui, bendravimui ir bendradarbiavimui skatinamas atsakingas, saugus naudojimasis skaitmeniniais įrankiais, technologijomis, etiškas bendravimas skaitmeninėje erdvėje.

. Savęs pažinimas ir tyrinėjimas (pažinimo ir asmenybės psichologija) (A). Mokiniai susipažįsta su pažinimo procesais, aptariami pojūčiai, suvokimas, dėmesio, atminties, mąstymo procesai. Aptariami pažinimo procesų veikimo mechanizmai, dėsniai. Ypatingas dėmesys skiriamas mąstymo procesui išryškinant kūrybinio mąstymo svarbą. Susipažįsta su pagrindinėmis intelekto teorijomis. Sudaromos sąlygos analizuoti savo pažinimo procesus, išbandyti atminties lavinimo, įsiminimo strategijas, kūrybinio mąstymo strategijas. Pristatomos populiarios asmenybės teorijos, analizuojami asmenybės raidos dėsningumai. Susipažįsta su temperamento, charakterio, motyvacijos, emocijų teorijomis. Praktinės veiklos metu giliau pažįsta savo asmenybę, numato tobulėjimo kelius. Šios pasiekimų srities pasiekimai:
.  Paaiškina dėmesio veikimo mechanizmą, atpažįsta dėmesio rūšis, paaiškina individualius dėmesio skirtumus. Paaiškina jutimų veikimo principus, individualius jutimų skirtumus. Įvardija įsiminimo, informacijos saugojimo trumpalaikėje ir ilgalaikėje atmintyje ir atgaminimo dėsningumus. Paaiškina mąstymo, kaip pažinimo proceso, ypatybes. Paaiškina vaizduotės veikimo ir kūrybinio mąstymo principus. Tinkamai vartoja intelekto sąvoką, paaiškina pagrindines intelekto teorijas (A1).
.  Paaiškina holistinę asmenybės sampratą ir raidos dėsningumus. Atpažįsta esminius temperamento ir charakterio bruožus. Paaiškina asmens savęs suvokimo dėsnius. Tyrinėja teigiamo ir neigiamo savęs vertinimo požymius (A2).
.  Mokydamiesi apie emocijų, motyvacijos prigimtį ir dėsningumus, paaiškina emocinių išgyvenimų svarbą žmogaus gyvenime, atpažįsta pagrindines emocijas, jų neverbalinius požymius. Pagrindžia emocijų ir jausmų įtaką bendravimui. Praktiškai susipažįsta su emocijų valdymo strategijomis. Atpažįsta asmens poreikius, interesus, lūkesčius ir paaiškina jų motyvuojantį poveikį (A3).
. Savęs pažinimas santykiuose su kitais (socialinė psichologija) (B). Nagrinėdami tarpasmeninį elgesį: kaip žmonės komunikuoja, kaip suvokia ir kaip veikia vieni kitus, mokiniai susipažįsta ir mokosi analizuoti bendravimo ir socialinių santykių dėsnius, analizuoja sėkmingo bendravimo veiksnius ir bendravimo klaidas, asmens socialinės sąveikos grupėje ypatumus. Susipažįsta su konfliktų teorija, konfliktų įvairove, aptaria jų priežastis bei sprendimo strategijas. Praktinės veiklos metu ugdomi bendravimo, bendradarbiavimo, kasdienių gyvenimo ir bendravimo sunkumų įveikimo, konfliktų sprendimo įgūdžiai. Šios pasiekimų srities pasiekimai:
. Paaiškina bendravimo proceso dėsningumus, komunikacijos sampratą. Atpažįsta pagrindinius žodinio bendravimo požymius, nustato jo rūšis. Paaiškina neverbalinio bendravimo svarbą žmonių tarpusavio supratimui, atpažįsta dažniausius neverbalinio bendravimo ženklus. Paaiškina efektyvaus bendravimo veiksnius, atpažįsta empatiją, grįžtamąjį ryšį, aktyvų klausymąsi (B1).
. Paaiškina socialinės grupės sampratą, palygina formalios ir neformalios grupės požymius. Analizuoja bendravimo grupėje dėsningumus. Paaiškina grupės nario statuso sąvoką, palygina lyderio, atstumtojo, izoliuoto statuso požymius. Atpažįsta ir apibūdina grupės socialinės įtakos asmeniui būdus (socialinį pastiprinimą, socialinį spaudimą, deindividualizaciją, manipuliaciją) (B2).
. Atpažįsta ir analizuoja konfliktų vaidmenį žmonių socialinėje sąveikoje. Paaiškina konflikto sąvoką, atpažįsta konfliktų rūšis. Analizuoja konfliktų kilimo priežastis ir požymius bei paaiškina galimas jų valdymo strategijas (B3).
. Pagalbos sau ir kitam galimybių pažinimas (C). Mokiniai diskutuoja apie pozityvaus santykio su savimi ir kitais būtinybę, siekiant išsaugoti psichinę sveikatą. Susipažįsta su psichikos sutrikimų samprata, analizuoja streso, nerimo, priežastis, kartu su mokytoju ieško būdų kaip padėti sau ir kitam. Paaiškina smurto kilmę, priežastis, išskiria jo rūšis. Diskutuoja apie ilgalaikes bei trumpalaikes pasekmes. Įvardija pagalbos galimybes smurto aukoms bei smurtautojams.  Diskutuoja apie savižudybių priežastis, požymius, skatinami kreiptis pagalbos. Ugdomas psichologinis atsparumas įvairioms priklausomybėms. Apariamos galimybės dalyvauti bendruomeninėje veikloje, atskleidžiant šio dalyvavimo svarbą sprendžiant psichologinių krizių, smurto, priklausomybių problemas. Šios pasiekimų srities pasiekimai:
. Paaiškina psichinės sveikatos sampratą. Atpažįsta ir apibūdina pagrindinius psichinės sveikatos požymius. Paaiškina fiziologinį emocijų pagrindą (C1).
. Paaiškina streso ir nerimo poveikį psichinei sveikatai, jų kilimo  priežastis ir požymius. Įvardija sunkių emocinių išgyvenimų (pokyčių, netekties, atstūmimo ir pan.) poveikį psichinei sveikatai. Analizuoja sunkių išgyvenimų priėmimo ir įveikimo būdus. Paaiškina psichikos ligų sampratą, išskiria psichoterapinės, psichiatrinės pagalbos esmę, paaiškina psichikos ligonių gydymo ir socializacijos principus. Įvardija savižudybių priežastis, analizuoja gresiančios savižudybės požymius, žino pagalbos būdus. Paaiškina smurto kilmę, priežastis, išskiria jo rūšis. Diskutuoja apie ilgalaikes bei trumpalaikes pasekmes. Įvardija pagalbos galimybes. Aiškina priklausomybių atsiradimo priežastis, atpažįsta psichologinius priklausomybių požymius, analizuoja priklausomybių prevencijos principus ir pagalbos būdus (C2). 
. Paaiškina psichologinio atsparumo įtampai, stresui, asmenybinėms krizėms, priklausomybėms ugdymosi būdus, išbando sau tinkamus psichologinio atsparumo ugdymosi būdus. Analizuoja saviugdos įgūdžius, išbando jų tobulinimo būdus (C3).

. Mokymo(si) turinys. III gimnazijos klasė:
. Įvadas. Psichologija – mokslinių ir praktinių žinių sistema:
. Aiškinasi, kad psichologija – mokslas tau ir apie tave.
. Nagrinėja šiuolaikines psichologijos šakas, psichologijos žinių pritaikymo galimybes.
. Aiškinasi, kokie yra psichologijos mokslo tyrimo metodai.
. Pažinimo procesai:
. Aiškinasi, kas yra jutimas ir suvokimas.
. Aiškinasi, kas yra dėmesys ir jo lavinimas.
. Aiškinasi, kas yra atmintis ir kokie jos stiprinimo būdai.
. Aiškinasi, kas yra vaizduotė.
. Nagrinėja mąstymo procesą; kūrybinį mąstymą.
. Nagrinėja bendruosius gebėjimus; intelektą (2-3 pasirinktinai).
. Asmenybės psichologija:
. Aptaria asmenybės apibūdinimą, tipus, vientisumą.
. Nagrinėja asmenybę aiškinančias teorijas (2-3 pasirinktinai).
. Aiškinasi asmenybės raidą.
. Aiškinasi, kas yra temperamentas.
. Aiškinasi, kas yra charakteris.
. Nagrinėja „Aš“ vaizdą. Savęs vertinimas.
. Nagrinėja emocijų ir jausmų pasaulį.
. Pagalbos sau ir kitam galimybių pažinimas:
. Aptaria, kokie yra ypatingi jausmai (pyktis, baimė, gėda, kaltė).
. Nagrinėja emocijų sutrikimus.
. Nagrinėja emocijų ir nuotaikų valdymą.
. Nagrinėja stresą ir jo valdymą.
. Aiškinasi smurto ypatumus, jo rūšis, priežastis, pasekmes, pagalbos galimybes. 
. Aiškinasi psichologinės krizės sampratą, prevenciją ir įveikos strategijas.
. Nagrinėja savižudybės psichologiją.
. Mokymo(si) turinys. IV gimnazijos klasė:
. Bendravimas. Bendravimo ypatumai:
. Nagrinėja bendravimo įgūdžių formavimąsi.
. Aiškinasi, koks būna pirmas įspūdis.
. Lavina kalbėjimo ir aktyvaus klausymosi įgūdžius.
. Nagrinėja neverbalinį bendravimą, kūno kalbą.
. Praktikuoja pasirengimą darbo pokalbiui, ruošiasi profesinei ateičiai. 
. Socialinis suvokimas:
. Aiškinasi, kokie būna stereotipai ir nuostatos.
. Aiškinasi, kas yra socialinė atribucija.
. Apžvelgia kito žmogaus suvokimo ir vertinimo klaidos.
. Grupės psichologija:
. Aiškinasi grupės sampratą, struktūrą, įvairovę. 
. Nagrinėja asmenybės ir grupės santykį.
. Aiškinasi, kas yra konformizmas.
. Aiškinasi, kas yra lyderystė.
. Nagrinėja manipuliatyvų elgesį.
. Nagrinėja konfliktus ir jų sprendimus.
. Aiškinasi konflikto sampratą.
. Nagrinėja konstruktyvų ir destruktyvų konfliktą.
. Nagrinėja, kokie būna konflikto signalai; konflikto priežastys.
. Nagrinėja konflikto sprendimo strategijas; konstruktyvus konflikto sprendimus.
. Aptaria bendravimą, bendradarbiavimą ir gyvenimo sunkumų įveiką.
. Nagrinėja psichologinės pagalbos galimybes. 
. Aptaria dalyvavimo bendruomenės gyvenime, visuomeninėse organizacijose svarba teikiant psichologinį palaikymą. 

. Pasirenkamasis psichologijos dalykas vertinamas įskaita. Vertinimas turi motyvuoti mokinius aktyviai dalyvauti pamokoje, taikyti psichologines žinias praktiškai. Vertinimo objektu neturėtų būti mokinio asmeninė patirtis, psichologinių testų rezultatai ar mokinių savianalizės duomenys.

. Pasiekimų požymių lentelėse raide ir skaičių junginiu (pavyzdžiui, A1.3) – žymima pasiekimų sritis (A), pirmas skaičius nurodo pasiekimą (1), o antras skaičius (3) – pasiekimų lygį.
. Pasiekimų lygių požymiai. III-IV gimnazijos klasės:
Slenkstinis (I)		Patenkinamas (II)	Pagrindinis (III)	Aukštesnysis (IV)
1. Pasiekimų sritis: Savęs pažinimas ir tyrinėjimas (pažinimo ir asmenybės psichologija) (A).
Apibrėžia psichologijos mokslo objektą, išvardina psichologijos mokslo sritis ir tyrimų metodus (A1.1.1.). 	Atskleidžia esminius psichologijos mokslo tyrimų metodų bruožus. Su mokytojo pagalba numato psichologijos žinių pritaikymo praktikoje galimybes kasdienėje aplinkoje (A1.1.2.).	Naudodamasis netiesiogiai teikiama pagalba paaiškina psichologijos mokslo ryšius su kitais mokslais. Palygina taikomąją ir teorinę psichologiją, išskirdamas jų skirtumus (A1.1.3.). 	Savarankiškai analizuoja psichologijos ryšius su kitais mokslais, geba apibūdinti psichologijos mokslo vietą kitų socialinių mokslų sistemoje. Suvokia ir apibūdina psichologijos mokslo žinių pritaikymo galimybes naujame kontekste (A1.1.3.).
Bendrais bruožais apibūdina pažinimo procesus ir jų veikimo mechanizmus, atpažįsta intelekto ir kūrybinio mąstymo sąvokas (A1.2.1.).	Padedamas apibūdina savo pažinimo procesų ypatumus. Paaiškina vaizduotės ir kūrybinio mąstymo principų veikimą kasdienėse paprastose situacijose (A1.2.2.).	Konsultuodamasis nurodo pažinimo procesų lavinimo galimybes. Atskleidžia kūrybinio mąstymo svarbą įprastuose ir naujuose kontekstuose (A1.2.3.).	Savarankiškai numato pažinimo procesų lavinimo, emocijų valdymo strategijas. Išsamiai atskleidžia intelekto esminius teiginius ir juos palygina (A1.2.4.). 
Bendrais bruožais apibūdina asmenybės, temperamento ir charakterio sąvokas, pagrindines emocijas ir jų neverbalinius požymius (A1.3.1.).	Atpažįsta esminius temperamento ir charakterio bruožus. Atpažįsta pagrindinių savo ir kitų asmenų emocijų pasireiškimo atvejus įprastame kontekste (A1.3.2.).	Paaiškina asmenybės raidos dėsningumus. Apibūdina motyvacijos prigimtį.  Naudodamasis netiesiogiai teikiama pagalba analizuoja savo emocijų ir jausmų įtaką bendravimui, aprašo sau būdingą Aš vaizdą ir  savęs vertinimą (A1.3.3.).	Argumentuotai atskleidžia savąjį individualumą, atskleisdamas jį įprastuose ir naujuose kontekstuose. Išsamiai atskleidžia pagrindinius asmenybės teorijų teiginius ir juos palygina. Savarankiškai analizuoja savo emocijų ir jausmų įtaką bendravimui. Konsultuodamasis susieja savo poreikius, interesus, lūkesčius su turimos motyvacijos lygiu (A1.3.4.).
2. Pasiekimų sritis: Savęs pažinimas santykiuose su kitais (socialinė psichologija) (B).
Paaiškina bendravimo (komunikacijos) sampratą ir atpažįsta pagrindinius bendravimo dėsningumus kasdienėje aplinkoje. Skiria verbalinį ir neverbalinį bendravimą (B1.1.1.).	Atpažįsta dažniausius neverbalinius ženklus įprastame kontekste. Atskleidžia neverbalinio bendravimo ir aktyvaus klausymo svarbą (B1.1.2.). 	Naudodamasis netiesiogiai teikiama pagalba atpažįsta ir paaiškina pagrindines bendravimo proceso sudėtines dalis įprastame kontekste. Paaiškina aktyvaus bendravimo veiksnius, empatiją, grįžtamojo ryšio svarbą (B1.1.3.). 	Savarankiškai atpažįsta ir paaiškina pagrindines bendravimo proceso sudėtines dalis naujame, kintančiame kontekste. Susieja empatiją su neverbalinio bendravimo ir aktyvaus klausymo įgūdžiais. Bendraudamas naudoja aktyviojo klausymosi techniką, suteikia grįžtamąjį ryšį (B1.1.4.).
Bendrais bruožais apibūdina socialinio suvokimo, socialinio vaidmens sąvokas (B1.2.1.).		Paaiškina socialinio suvokimo dėsningumus, išvardina dažniausia pasitaikančias socialinio suvokimo ir vertinimo klaidas (B1.2.2.). 	Analizuoja socialinio suvokimo įtaką bendravimui. Paaiškina stereotipo, nuostatų, socialinės atribucijos  sąvokas ir atskleidžia jų svarbą bendravime. Pateikia stereotipų ir socialinės atribucijos pavyzdžių iš savo kasdienės aplinkos (B1.2.3.).	Savarankiškai atpažįsta socialinio suvokimo ir vertinimo klaidas. Paaiškina socialinio suvokimo ypatumus, susieja su juos lemiančiais veiksniais. Atpažįsta žmonių tarpusavio santykių savybes (altruizmas, bendradarbiavimas) realaus gyvenimo situacijose (B1.2.4.).
Bendrais bruožais apibūdina socialinės grupės sąvoką. paaiškina pagrindinius bendravimo grupėje dėsningumus (B1.3.1.).			Palygina formalias ir neformalias grupes. Paaiškina grupės nario statuso ir konformizmo sąvokas. Padedamas atpažįsta grupės socialinės įtakos asmeniui būdus (socialinis pastiprinimas, socialinis spaudimas, deindividualizacija, manipuliacija) (B1.3.2.).	Palygina lyderio, atstumto, įzoliuoto statuso požymius, atpažįsta pavyzdžius įprastame kontekste.  Naudodamasis netiesiogiai teikiama pagalba palygina grupės socialinės įtakos asmeniui būdus (socialinis pastiprinimas, socialinis spaudimas, deindividualizacija, manipuliacija) ir atpažįsta juos realaus gyvenimo įprastose aplinkose (B1.3.3.).	Analizuoja turimo statuso įtaką savo ir kitų asmenų bendravimui, pateikia pavyzdžius iš įprasto konteksto. Vertina konformizmo svarbą prisitaikymui. Savarankiškai atpažįsta ir palygina grupės socialinės įtakos asmeniui būdus (socialinis pastiprinimas, socialinis spaudimas, deindividualizacija, manipuliacija) realaus gyvenimo įprastose ir naujose aplinkose (B1.3.4.).
Paaiškina konflikto sąvoką, įvardina konfliktų rūšis (B1.4.1.).	Padedamas atpažįsta  konfliktų požymius ir kilimo priežastis. Atpažįsta neigiamas konfliktų pasekmes (B1.4.2.).	Naudodamasis netiesiogiai teikiama pagalba nurodo konfliktų kilimo priežastis, atpažįsta konflikto požymius, konsultuodamasis įvardina galimas nesudėtingų konfliktinių situacijų sprendimo strategijas. Palygina konstruktyvius ir destruktyvius konfliktus, pateikia pavyzdžių iš įprasto konteksto (B1.4.3.).	Savarankiškai apibendrina savo patirtį sprendžiant konfliktus, nurodo konfliktų kilimo priežastis,  naudoja konstruktyvias konflikto sprendimo strategijas. Konsultuodamasis pateikia galimus sudėtingų konfliktinių situacijų sprendimo būdus (B1.4.4.). 
3. Pasiekimų raida: Pagalbos sau ir kitam galimybių pažinimas (C).
Išvardina visuomenines organizacijas (esančias konkrečioje savivaldybėje), kurios teikia psichologinę paramą (C1.1.1.). 	Paaiškina visuomeninių organizacijų (esančių konkrečioje savivaldybėje), kurios teikia psichologinę paramą,  veiklos pobūdį, išvardina jose teikiamos psichologinės paramos  formas (C1.1.2.).  	Paaiškina bendruomenės, visuomeninių organizacijų svarbą smurto, psichologinių krizių, priklausomybių prevencijoje. Padedamas suranda visuomenines organizacijas, tinkamas savanorystei ir bendradarbiavimo įgūdžių lavinimui, ir diskutuoja apie  mokinių galimybes dalyvauti bendruomeninėje veikloje (C1.1.3.).	Įvertina savo bendradarbiavimo įgūdžius ir numato jų tobulinimo sritis ir galimybes. Padedamas mokytojo susieja įvairius psichologinius sunkumus (smurtas, krizės, savižudybė, priklausomybės) su prieinamomis psichologinės paramos teikimo vietomis konkrečioje savivaldybėje ar internete, ir sukuria būdą, kaip pagalbą pasiūlyti bendraamžiams (C1.1.4.).
Nurodo psichologo, psichoterapeuto, psichiatro darbo specifiką. Bendrais bruožais apibūdina streso, nerimo, smurto, psichologinės krizės, priklausomybės sąvokas (C1.2.1.).		Padedamas palygina psichologo, psichoterapeuto, psichiatro darbo specifiką, nurodant jų skirtumus. Paaiškina emocinių išgyvenimų įtaką žmogaus fizinei ir psichinei sveikatai. Įvardina ryšį tarp patiriamo streso, smurto, psichologinės krizės ir savižudybės (C1.2.2.). 	Naudodamasis netiesiogiai teikiama pagalba atpažįsta streso, nerimo, smurto,  psichologinės krizės, savižudybės požymius, pasireiškiančius kasdienėje aplinkoje.  Paaiškina ryšį tarp patiriamo streso, smurto, psichologinės krizės ir savižudybės (C1.2.3.). 	Pagrindžia emocinių išgyvenimų svarbą psichinei sveikatai. Savarankiškai atpažįsta pagrindinius psichologinės krizės, savižudybės rizikos požymius ir nurodo kur gali kreiptis psichologinės krizės atveju. Įtikinamai argumentuoja psichologinės pagalbos svarbą krizinių išgyvenimų atveju (C1.2.4.). 

